L-ewwel fażi tal-ftuħ tad-djar tal-anzjani Se jitneħħa l-perspex imma trid tinżamm id-distanza soċjali Mit-Tnejn li ġej, se jerġgħu jitħallew isiru l-visti lir-residenti fid-djar tal-anzjani mill-qraba tagħhom taħt ċertu regoli fejn minkejja li se jkun qiegħed jitneħħa l-perspex, trid tinżamm id-distanza soċjali ta' 2 metri bejniethom. Dan tħabbar mill-Ministru għall-Anzjani u l-Anzjanità Attiva Dr Michael Farrugia meta kien qed jindirizza konferenza tal-aħbarijiet b'rabta mal-ewwel fażi tal-protokoll dwar il-ftuħ tad-djar tal-anzjani. Dr Farrugia beda biex qal li rridu nkunu kawti u li ma nistgħux naqbdu u niftħu d-djar tal-anzjani kif kienu 15-il xahar ilu. Qal li se jkun hemm protokolli li jridu jiġu segwiti u se jsir assessjar fil-ġimgħat li ġejjin dwar kif ikun l-andament tal-pandemija. Qal li fid-djar tal-anzjani li 90% tar-residenti tagħhom diġa' ħadu t-tieni tilqima kontra l-Covid-19 u wara li jkun għadda perjodu ta' ġimagħtejn minn meta jkunu ħadu t-tieni tilqima, se jkunu qed japplikaw il-protokolli għalihom. Jekk hemm xi djar li għadhom ma laħqux id-90% tar-residenti u għaddew 15-il ġurnata għalissa jibqgħu bis-sistema kif kienet. Il-Ministru Farrugia spjega li l-anzjani se jkunu jistgħu jibdew jiċċirkolaw fid-dar kollha kemm hi u fil-ġonna u l-btieħi ta' dik id-dar. Jistgħu wkoll jużaw common areas, jieklu fil-kamra tal-ikel, isirulhom attivitajiet mill-istaff u attivitajiet reliġjużi taħt ċertu kundizzjonijiet. Barra minn hekk, jistgħu jibdew isiru attivitajiet kulturali, soċjali, edukattivi u ta' rikreazzjoni dment li jkunu osservati l-protokoll bejn min ikun qed jagħti dawn is-servizzi u r-residenti taħt l-istruttura ta' infection control u d-distanza soċjali. Se jitħallew visti lir-residenti mill-qraba taħt ċertu regoli – sa żewġ persuni mill-istess residenza jistgħu jżuru lill-anzjan/a qarib tagħhom wara li jkunu għamlu appuntament ma' dik id-dar. L-appuntament ikun qed isir għal 25 minuta, biex wara jidħlu l-viżitaturi oħra. Se jkun qiegħed jitneħħa l-perspex. Mhux se jiħallew persuni minn residenzi differenti jidħlu fl-istess ħin. Apparti minn hekk, il-visti se jkunu ta' appuntamenti ta' darba fil-ġimgħa. Se jkun hemm ukoll post speċifikat għalihom fejn jiltaqgħu mal-qraba tagħhom. Qabel il-qraba jidħlu fid-dar, iridu jiġu ċċekjati bit-temperaturi, jaħslu jdejhom, jilbsu maskri u jżommu distanza ta' żewġ metri bejnhom u bejn il-qarib tagħhom. Dan irid isir għall-ġid u s-saħħa u l-interess tal-anzjan stess. Jekk isiru testijiet u jinstab li hemm xi anzjan/a li tkun pożittiva, jinħareġ mid-dar u jitpoġġa f'dar oħra sakemm it-test ikun negattiv u tista' terġa' tirrtorna fid-dar. In-numru ta' sodod riservati f'kull dar se jonqos minn 5% għal 2% imma jrid jkollhom minimu ta' mill-inqas tliet sodod. Kull każijiet ta' kwarantina jkunu evalwati każ b'każ. 97% tar-residenti f'San Vinċenz diġa' tlaqqmu bit-tieni doża Il-Ministru Farrugia spjega wkoll li fir-residenza San Vinċenz de Paul, 97% tal-anzjani diġa' tlaqqmu bit-tieni doża. "F'din ir-residenza kien hemm diġa' proċedura fejn persuni minn residenzi differenti jistgħu jattendu fl-istess ħin. Dawn se jibqgħu imma wara l-perspex. Ma jistgħux jiltaqgħu mal-qarib/a tagħhom mingħajr perspex. Jekk tkun household waħda, se nkunu qed inneħu l-perspex u joqogħdu r-regoli." Huwa qal li b'differenza f'San Vinċenz, il-qraba ma jridux ikunu lebsin biss il-maskra iżda l-maskra u l-visor taħt l-istess regol kif il-ħaddiema huma obbligati li jagħmlu.